Na osnovu člana 184 stav 4 Carinskog zakona ("Službeni list RCG", br. 7/02, 38/02, 72/02, 21/03, 31/03, 29/05 i 66/06 i "Službeni list CG", br. 21/08 i 62/13), Vlada Crne Gore na sjednici od 26. marta 2015. godine, donijela je

**UREDBU**

**O USLOVIMA I POSTUPKU ZA OSTVARIVANJE PRAVA**

**NA OSLOBOÐENJE OD PLAĆANJA CARINE\***

**I. OSNOVNE ODREDBE**

**Član 1**

Ovom uredbom propisuju se uslovi i postupak za ostvarivanja prava na oslobođenje od plaćanja carine pri stavljanju robe u slobodan promet, kao i ograničenja u pogledu raspolaganja robom u skladu sa čl. 184 i 188 Carinskog zakona (u daljem tekstu : Zakon).

**Član 2**

Postupak za ostvarivanje prava na oslobođenje od plaćanja carine pokreće se podnošenjem pisanog ili usmenog zahtjeva.

Carinski organ, po podnijetim zahtjevima za oslobođenje od plaćanja carine, odlučuje rješenjem, ako ovom uredbom nije drugačije propisano.

Ako je odobrena usmena carinska deklaracija, carinski organ može donijeti odluku o oslobođenju od plaćanja carine u vidu zabilješke na drugoj ispravi, koja je podnesena carinskom organu u vezi sa oslobođenjem od plaćanja carine ili usmenim putem.

Uvjerenja, koja izdaju nadležni organi u skladu sa ovom uredbom, mogu se koristiti u carinskim postupcima, ako od dana njihovog izdavanja nije prošlo više od šest mjeseci.

**Član 3**

Ako je u slučaju oslobođenja od plaćanja carine, od dana stavljanja robe u slobodan promet,propisana zabrana otuđenja robe u određenom vremenskom periodu nadležni carinski organ će:

- u sistem elektronske razmjene podataka za obradu jedinstvene carinske isprave, odnosno u pisanu deklaraciju, unijeti napomenu o roku i zabrani otuđenja robe;

- ako se radi o prevoznom sredstvu, obavijestiti organ uprave, koji je nadležan za njegovu registraciju o zabrani otuđenja.

**II.USLOVI I POSTUPAK**

**1. Međunarodni ugovori**

**Član 4**

Radi ostvarivanja prava na oslobođenje od plaćanja carine, u skladu sa međunarodnim ugovorom koji obavezuje Crnu Goru, korisnik prava na oslobođenje od plaćanja carine organu uprave nadležnom za carinjenje robe (u daljem tekstu: carinski organ), podnosi potvrdu organa državne uprave nadležnog za vanjske poslove da je to oslobođenje predviđeno međunarodnim ugovorom.

**2. Roba u ličnom prtljagu putnika**

**Član 5**

Ličnim prtljagom koji je oslobođen od plaćanja carine, u skladu sa Zakonom, smatraju se predmeti koji služe ličnim potrebama putnika za vrijeme putovanja i koje putnik podnese carinskom organu prilikom njegovog dolaska na carinsko područje, kao i prtljag, koji putnik podnese tom organu, ako dokaže da je prateći prtljag u vrijeme njegovog odlaska predat na prevoz istom prevozniku.

Gorivo, osim goriva iz člana 82 stav 1 tačka 2 ove uredbe ne smatra se ličnim prtljagom.

Radi ostvarivanja prava na oslobođenje od plaćanja carine, uvoz robe treba da :

- se vrši povremeno; i

- bude namijenjen ličnoj upotrebi putnika ili njegove porodice ili u svrhu davanja poklona.

Priroda odnosno količina robe mora biti takva da se može lako utvrditi da je u pitanju roba nekomercijalne prirode.

**Član 6**

Oslobođenje iz člana 5 ove uredbe primjenjuje se na robu u ličnom prtljagu putnika, vrijednosti do 300,00 E-ura, osim na robu iz člana 7 stav 1 ove uredbe.

Za putnike u vazdušnom i pomorskom saobraćaju, oslobođenje od plaćanja carine primjenjuje se na robu u ličnom prtljagu putnika vrijednosti do 430,00 E-ura, osim na robu iz člana 7 stav 1 ove uredbe.

Ako vrijednost pojedinačne robe koja se uvozi prelazi vrijednost iz st. 1 i 2 ovog člana, podjela vrijednosti te robe radi ostvarivanja prava na oslobođenje od plaćanja carine nije dopuštena.

Vrijednost ličnog prtljaga putnika koji se uvozi privremeno, ili se ponovo uvozi nakon privremenog izvoza i vrijednost ljekova i medicinskih sredstava neophodnih za lične potrebe putnika ne uzima se u obzir prilikom odlučivanja o oslobođenju od plaćanja carine iz st. 1 i 2 ovog člana.

Oslobođenje od plaćanja carine iz člana 5 ove uredbe, primjenjuje se na robu u ličnom prtljagu putnika, vrijednosti do 150,00 E-ura, za lica mlađa od 15 godina, bez obzira na prevozno sredstvo kojim putuju.

**Član 7**

Oslobođenje od plaćanja carine na robu u ličnom prtljagu putnika, količinski se ograničava za:

1) duvanske proizvode:

- 200 cigareta, ili

- 100 cigarilosa (cigare težine do 3 grama po komadu), ili

- 50 cigara, ili

- 250 grama duvana za pušenje, ili

- srazmjerna kombinacija količina duvanskih proizvoda iz al. 1 do 4 ove tačke;

2) alkohol ili alkoholna pića:

- 1 litar alkohola i alkoholnih pića, sa stvarnom zapreminskom alkoholnom jačinom preko 22% vol ili nedenaturisani etil-alkohol alkoholne jačine 80% vol. ili jači; ili

- 2 litra alkohola ili alkoholnih pića, sa stvarnom zapreminskom alkoholnom jačinom koja ne prelazi 22%, ili

- srazmjerna kombinacija količine pića iz al. 1 i 2 ove tačke;

- 4 litra nepjenušavog vina;

- 16 litara piva.

Oslobođenje od plaćanja carine na robu u ručnom prtljagu putnika iz stava 1 tač. 1 i 2 ovog člana, ne mogu ostvariti lica mlađa od 17 godina.

**Član 8**

O oslobođenju od plaćanja carine iz čl. 5, 6 i 7 ove uredbe, odlučuje se na način utvrđen članom 2 stav 3 ove uredbe.

**3. Pošiljke neznatne vrijednosti**

**Član 9**

Robom neznatne vrijednosti, koja je oslobođena od plaćanja carine, u skladu sa Zakonom, smatra se roba čija vrijednost po pošiljci ne prelazi 150,00 E-ura.

Oslobođenje iz stava 1 ovog člana, ne odnosi se na alkohol i alkoholna pića, duvan i duvanske proizvode, parfeme i toaletne vode.

Po zahtjevima za oslobođenje od plaćanja carine iz stava 1 ovog člana, odlučuje se zabilješkom, na ispravi kojom je pošiljka poslata.

**4. Predmeti naslijeđeni u inostranstvu**

**Član 10**

Oslobođenje od plaćanja carine, u skladu sa Zakonom, na predmete koje je fizičko lice sa prebivalištem u Crnoj Gori steklo nasljedstvom primjenjuje se na:

- predmete domaćinstva (lični predmeti, posteljina, namještaj i oprema namijenjena za domaćinstvo, odnosno ličnu upotrebu nasljednika);

- bicikle i motocikle, privatna motorna vozila i njihove prikolice, kamp kućice, plovila za rekreaciju i privatne avione; kao i

- kućne zalihe koje odgovaraju uobičajenim potrebama jedne porodice, kućni ljubimci i životinje za jahanje, kao i prenosivi instrumenti za primijenjenu umjetnost, potrebni korisniku oslobođenja za obavljanje poslova u slobodno vrijeme.

Priroda, odnosno količina robe mora biti takva da se može lako utvrditi da je u pitanju roba nekomercijalne prirode.

**Član 11**

Oslobođenje iz člana 10 ove uredbe ne odobrava se za:

1) alkoholne proizvode;

2) duvan i duvanske proizvode;

3) komercijalna prevozna sredstva;

4) predmete koji služe za obavljanje profesionalne djelatnosti, osim prenosivih instrumenata za primijenjenu umjetnost koji su služili preminuloj osobi za obavljanje zanata ili zanimanja;

5) zalihe sirovina i gotovih i polugotovih proizvoda;

6) životinje i zalihe poljoprivrednih proizvoda koje su veće od količina primjerenih za uobičajene porodične potrebe.

**Član 12**

Oslobođenje iz člana 10 ove uredbe, odobrava se za predmete koji su stavljeni u slobodan promet najkasnije dvije godine od dana pravosnažnosti rješenja o nasljeđivanju.

Na obrazloženi i dokumentovani zahtjev nasljednika, carinski organ može produžiti rok iz stava 1 ovog člana, iz opravdanih razloga.

Predmeti stečeni nasljedstvom mogu se uvoziti u nekoliko odvojenih pošiljki u roku iz stava 1 ovog člana.

**Član 13**

Odredbe čl. 10,11 i 12 ove uredbe, primjenjuju se i na predmete koje su nasljedstvom stekla pravna lica koja se bave neprofitnom djelatnošću i imaju sjedište u Crnoj Gori.

**Član 14**

Zahtjev za ostvarivanje prava na oslobođenje od plaćanja carine za predmete naslijeđene u inostranstvu podnosi se carinskom organu nadležnom prema mjestu prebivališta, odnosno sjedišta nasljednika u Crnoj Gori.

Uz pisani zahtjev iz stava 1 ovog člana, nasljednik podnosi pravosnažno rješenje o nasljeđivanju nadležnog organa (sudskog ili drugog organa), u zemlji ili inostranstvu, predmeta koji se uvoze.

**5. Oprema, školski materijal i predmeti domaćinstva**

**koji služe za opremanje studentske sobe**

**Član 15**

Oslobođenje od plaćanja carine na odjeću, školski materijal i predmete domaćinstva koji služe za opremanje studentske sobe i pripadaju učenicima ili studentima koji borave u Crnoj Gori radi školovanja i namijenjeni su za ličnu upotrebu tokom trajanja studija, može se odobriti više puta u toku školske godine.

**Član 16**

Radi ostvarivanja prava na oslobođenje od plaćanja carine iz člana 15 ove uredbe, korisnik prava podnosi carinskom organu potvrdu obrazovne ustanove da je upisan radi pohađanja redovnih programa, kao i spisak opreme, školskog materijala i predmeta domaćinstva koji služe za opremanje studentske sobe (dva primjerka).

Po zahtjevima za oslobođenje od plaćanja carine iz stava 1 ovog člana, odlučuje se zabilješkom, na potvrdi obrazovne ustanove.

**6. Predmeti domaćinstva i pokloni koje pri preseljenju u Crnu Goru**

**uvoze lica radi zaključenja braka**

**Član 17**

Oslobođenje od plaćanja carine, u skladu sa Zakonom , primjenjuje se na uobičajene poklone koje lice koje se seli iz inostranstva u Crnu Goru radi zaključenja braka, dobije od lica koja borave u drugoj državi.

Vrijednost poklona iz stava 1 ovog člana, ne smije biti veća od 1.000,00 E-ura.

Oslobođenje iz stava 1 ovog člana, primjenjuje se i na predmete domaćinstva (lični predmeti, posteljina, namještaj i oprema namijenjena za domaćinstvo).

**Član 18**

Oslobođenje iz člana 17 ove uredbe, odobrava se licu koje je:

- boravilo ili imalo očiglednu namjeru da boravi izvan Crne Gore u neprekidnom trajanju od 12 mjeseci, i

- podnijelo dokaz o zaključenju braka.

**Član 19**

Oslobođenje iz člana 17 ove uredbe ne obuhvata alkoholne proizvode, duvan i duvanske proizvode.

**Član 20**

Oslobođenje od plaćanja carine odobrava se za robu iz člana 17 ove uredbe, koja je stavljena u slobodan promet:

- najranije dva mjeseca prije utvrđenog datuma vjenčanja, uz podnošenje odgovarajućeg obezbjeđenja, čiji oblik i visinu određuje carinski organ, i

- najkasnije četiri mjeseca nakon dana vjenčanja.

Roba iz člana 17 ove uredbe, može se staviti u slobodan promet u nekoliko odvojenih pošiljki u roku iz stava 1 ovog člana.

**Član 21**

Zahtjev za ostvarivanje prava na oslobođenje od plaćanja carine podnosi se carinskom organu prema mjestu prebivališta, odnosno boravišta fizičkog lica iz člana 18 ove uredbe.

Uz zahtjev za ostvarivanje prava na oslobođenje od plaćanja carine, dostavlja se se i:

- potvrda diplomatskog ili konzularnog predstavništva Crne Gore ili druga odgovarajuća isprava kojom se dokazuje prethodni neprekidni boravak u inostranstvu od najmanje 12 mjeseci;

- uvjerenje o prijavi prebilavišta, odnosno dokaz o odobrenom privremenom boravku (uvid u pasoš- otisak štambilja “ODOBRENJE PRIVREMENOG BORAVKA"), odnosno rješenje o odobrenom stalnom nastanjenju u Crnoj Gori; i

- popis predmeta koji se uvozi, u dva primjerka.

**7. Pošiljke koje fizičko lice iz inostranstva šalje fizičkom licu u Crnoj Gori**

**Član 22**

Oslobođenje od plaćanja carine na robu sadržanu u pošiljkama koju fizička lica iz inostranstva besplatno šalju fizičkim licima u Crnoj Gori, u skladu sa Zakonom, primjenjuje se ako je ta pošiljka nekomercijalne prirode.

Pošiljkom nekomercijalne prirode iz stava 1 ovog člana, smatraju se:

- povremene pošiljke;

- pošiljke koje sadrže robu isključivo za ličnu upotrebu primaoca ili njegove porodice, koja po svojoj prirodi ili količini ne smije ukazivati da se uvozi u komercijalne svrhe, i

- pošiljke poslate primaocu besplatno.

**Član 23**

Oslobođenje iz člana 22 stav 1 ove uredbe primjenjuje se na pošiljke vrijednosti do 45 E-ura, uključujući vrijednost robe iz stava 3 ovog člana.

Ako ukupna vrijednost dva ili više artikala po pošiljci prelazi iznos iz stava 1 ovog člana, oslobođenje od plaćanja carine do tog iznosa odobrava se za artikle za koje bi oslobođenje bilo odobreno da su uvezeni odvojeno.

Oslobođenje od plaćanja carine iz člana 22 stav 1 ove uredbe količinski se ograničava za:

1) duvanske proizvode:

- 50 cigareta,

- 25 cigarilosa (cigare težine do 3 grama po komadu),

- 10 cigara,

- 50 grama duvana za pušenje, ili srazmjerna kombinacija količina duvanskih proizvoda iz al.1, 2 i 3 ove tačke.

2) alkohole i alkoholna pića:

– 1 litar destilovanog pića i alkohola sa zapreminskim udjelom alkohola većim od 22 % vol.odnosno nedenaturisani etil alkohol sa zapreminskim udjelom alkohola od 80 % vol. ili većim,

– 1 litar destilovanog pića i alkohola i aperitivi s vinskom ili alkoholnom bazom, tafija, sake ili slična pića sa zapreminskim udjelom alkohola od najviše 22 %; pjenušava vina, likerna vina;

- 1 litar ili srazmjerna kombinacija količine pića iz al. 1 i 2 ove tačke; i

– 2 litra nepjenušavog vina;

3) parfeme od 50 grama ili toaletne vode od 0,25 litara.

**Član 24**

Po zahtjevima za oslobođenje od plaćanja carine iz člana 22 ove uredbe, odlučuje se zabilješkom, na ispravi kojom je pošiljka poslata.

**8. Proizvodna sredstva i druga oprema**

**koja se uvozi iz inostranstva radi obavljanja djelatnosti u Crnoj Gori**

**Član 25**

Oslobođenje od plaćanja carine, u skladu sa Zakonom, primjenjuje se na proizvodna sredstva i drugu opremu koju radi obavljanja djelatnosti u Crnoj Gori uvoze lica koja su u državi u kojoj su boravila prethodno obavljala tu djelatnost najmanje 12 mjeseci i koja registruju privredno društvo, odnosno drugi oblik obavljanja djelatnosti, za obavljanje proizvodne ili uslužne djelatnosti u Crnoj Gori.

Privredno društvo, odnosno drugi oblik obavljanja privredne djelatnosti iz inostranstva koje uvozi životinje koje služe za obavljanje te djelatnosti, oslobađa se carine pod uslovom da uvozi proizvodna sredstva i drugu opremu radi obavljanja te djelatnosti u Crnoj Gori.

**Član 26**

Oslobođenje iz člana 25 stav 1 ove uredbe, primjenjuje se na uvoz proizvodnih sredstava i druge opreme, pod uslovom da:

- su korišćeni najmanje 12 mjeseci prije prestanka poslovanja u drugoj državi;

- su namijenjeni za obavljanje djelatnosti u Crnoj Gori;

- odgovaraju prirodi i veličini djelatnosti privrednog društva, pravnog lica ili preduzetnika.

**Član 27**

Oslobođenje od plaćanja carine će se odobriti za proizvodna sredstva i drugu opremu iz člana 25 stav 1 ove uredbe, ako je svrha njihovog prenosa u Crnu Goru započinjanje nove djelatnosti.

**Član 28**

Oslobođenje iz člana 25 stav 1 ove uredbe,ne odnosi se na:

- prevozna sredstva koja se ne koriste za proizvodnju ili uslužne djelatnosti;

- zalihe namijenjene za ljudsku potrošnju ili hranu za životinje;

- gorivo i zalihe sirovog materijala ili gotove ili polugotove proizvode, i

- životinje u svojini lica koja se bave njihovom trgovinom.

**Član 29**

Oslobođenje iz člana 25 stav 1 ove uredbe, odobrava se za proizvodna sredstva i drugu opremu koji se stavljaju u slobodan promet prije isteka 12 mjeseci, od dana prestanka poslovanja u drugoj državi.

Izuzetno od stava 1 ovog člana, u slučaju opravdanih razloga carinski organ će dozvoliti oslobođenje iz člana 25 stav 1 ove uredbe i nakon isteka roka od 12 mjeseci, uz obrazložen i dokumentovan zahtjev.

**Član 30**

Odredbe čl. 25 do 29 ove uredbe, primjenjuju se i na proizvodna sredstva i drugu opremu koja pripada fizičkim i pravnim licima koja se bave neprofitnim djelatnostima.

**Član 31**

Uz zahtjev za ostvarivanje prava na oslobođenje od plaćanja carine na proizvodna sredstva i drugu opremu iz člana 25 ove uredbe, prilažu se:

- isprave kojima se dokazuje pravo svojine i da su proizvodna sredstva i oprema korišćeni najmanje 12 mjeseci prije prestanka poslovanja u drugoj državi;

- isprave o danu prestanka obavljanja registrovane djelatnosti u drugoj državi;

-izvod iz Centralnog registra privrednih subjekata ili druga odgovarajuća isprava nadležnih organa, koja sadrži odobrenje za obavljanje registrovane djelatnosti u Crnoj Gori, i

- popis proizvodnih sredstava i druge opreme koja se uvozi.

**9. Poljoprivredni proizvodi sa pograničnih područja**

**Član 32**

Poljoprivredni proizvođaci iz Crne Gore koji posjeduju imanja u pograničnom pojasu susjedne države, u skladu sa Zakonom, oslobođeni su od plaćanja carine na poljoprivredne proizvode, plodove ratarstva, stočarstva, šumarstva, uzgoja ribe i pčelarstva, dobijene na tim imanjima.

Oslobođenje od plaćanja carine na stočne proizvode, može da se ostvari za stočne proizvode koji su dobijeni od životinja porijeklom iz Crne Gore i stočne proizvode koje su stavljeni u slobodan promet u Crnoj Gori.

Oslobođenje od plaćanja carine ograničeno je na proizvode koji nijesu podvrgnuti obradi, osim obrade koja je uobičajena nakon žetve ili proizvodnje.

Oslobođenje se može odobriti samo za proizvode koje u Crnu Goru unese poljoprivredni proizvođač ili drugo lice u njegovo ime.

Oslobođenje od plaćanja carine odobrava se i za ulov i uzgoj ribe koji obavljaju crnogorski ribari na jezerima ili vodotocima koji se nalaze na granici Crne Gore i druge države, kao i ulov sportskih lovaca iz Crne Gore na tim jezerima i vodotocima.

. **Član 33**

Oslobođenje od plaćanja carine iz člana 32 ove uredbe, korisnik prava na oslobođenje ostvaruje podnošenjem dokaza o pravu svojine na imanjima koja se nalaze na pograničnom području susjedne države, kao i izjavu da su proizvodi dobijeni na tim imanjima.

Za ostvarivanje prava na oslobođenje iz člana 32 ove uredbe, pored dokumentacije iz stava 1 ovog člana, carinskom organu dostavlja se i dokumentacija u skladu sa sporazumima koje je Crna Gora zaključila sa susjednim državama, ili u slučaju da ti sporazumi nijesu zaključeni, isprave koje izdaju organi uprave nadležni za fitosanitarne poslove, poslove veterinarstva, odnosno slatkovodnog ribarstva, šumarstva i/ili lovstva.

Po zahtjevima za oslobođenje od plaćanja carine iz člana 32 ove uredbe, odlučuje se zabilješkom na izjavi.

**10. Sjeme, vještačka đubriva i proizvodi za obrađivanje zemlje i usjeva**

**Član 34**

Oslobođenje od plaćanja carine na sjeme, vještačka đubriva i proizvode za obrađivanje zemlje i usjeva namijenjenih upotrebi na imanjima u pograničnom pojasu Crne Gore, u skladu sa zakonom, mogu ostvariti poljoprivredni proizvođači iz susjedne države za količine potrebne za upravljanje posjedom.

Oslobođenje se može odobriti za sjeme, vještačka đubriva i proizvode za obrađivanje zemlje i usjeva koje u Crnu Goru unese poljoprivredni proizvođač ili drugo lice u njegovo ime.

Korisnik prava, koji želi da ostvari oslobođenje od plaćanja carine iz stava 1 ovog člana, to pravo ostvaruje podnošenjem dokaza o pravu svojine na imanju koje se nalazi na pograničnom području Crne Gore, izjave da će uvezene proizvode koristiti na svom imanju i rješenja o unošenju bilja, biljnih proizvoda i objekata pod nadzorom izdatog od organa uprave nadležnog za fitosanitarne poslove.

Po zahtjevima za oslobođenje od plaćanja carine iz stava 1 ovog člana, odlučuje se zabilješkom na izjavi.

**11. Predmeti domaćinstva**

**Član 35**

Oslobođenje od plaćanja carine na predmete domaćinstva koje prilikom preseljenja iz inostranstva fizičko lice uvozi u Crnu Goru, u skladu sa Zakonom, može se ostvariti ako:

1. je prije preseljenja boravlo ili imalo očiglednu namjeru da boravi van Crne Gore najmanje 12 mjeseci neprekidno, i
2. uvozi predmete domaćinstva koje je imalo u svojini i koristilo u svom domaćinstvu najmanje šest mjeseci.

Predmetima domaćinstva iz stava 1 ovog člana smatraju se:

- predmeti za opremanje i uređenje stambenog prostora;

- bicikli i motocikli, privatna motorna vozila i njihove prikolice, kamp kućice, plovila za rekreaciju i privatni avioni i slično;

- kućne zalihe koje odgovaraju uobičajenim potrebama jedne porodice, kućni ljubimci i životinje za jahanje, kao i prenosivi instrumenti za primijenjenu umjetnost, potrebni korisniku oslobođenja za obavljanje njegove djelatnosti ili zanimanja.

Predmetima domaćinstva iz stava 2 ovog člana, ne smatraju se:

- alkoholni proizvodi;

- duvan i duvanski proizvodi;

- komercijalna prevozna sredstva;

- predmeti koji služe za obavljanje profesionalne djelatnosti, osim prenosivih instrumenata za primijenjenu umjetnost.

**Član 36**

Predmeti domaćinstva iz člana 35 ove uredbe, mogu se staviti u slobodan promet u roku od 12 mjeseci, od dana kada je fizičko lice prijavilo prebivalište, odnosno boravište u Crnoj Gori.

Izuzetno od stava 1 ovog člana, u slučaju opravdanog razloga carinski organ će dozvoliti stavljanje predmeta domaćinstva u slobodan promet i nakon isteka roka od 12 mjeseci, uz obrazložen i dokumentovan zahtjev podnosioca.

Izuzetno od stava 1 ovog člana, oslobođenje od plaćanja carine može se odobriti za predmete domaćinstva stavljene u slobodan promet prije nego što korisnik prava na oslobođenje prijavi prebivalište, odnosno boraviste u Crnoj Gori, ako u roku od šest mjeseci od datuma uvoza prijavi prebivalište, odnosno boravište u Crnoj Gori.

Pravo iz stava 3 ovog člana ostvaruje se podnošenjem odgovarajućeg obezbjeđenja, čiji oblik i visinu određuje carinski organ.

**Član 37**

Predmeti domaćinstva mogu se uvoziti u nekoliko odvojenih pošiljki u roku iz člana 36 stav 1 ove uredbe.

**Član 38**

Ako lice iz druge države koje se nalazi u Crnoj Gori zbog poslovnih obaveza, ne prijavi prebivalište, odnosno boravište u Crnoj Gori, carinski organ može tom licu odobriti da predmete domaćinstva uveze bez plaćanja carine, u skladu sa Zakonom i čl. 35, 36 i 37 ove uredbe.

Predmeti domaćinstva iz stava 1 ovog člana mogu se staviti u slobodan promet od dana kada korisnik prava prijavi svoje prebivalište, odnosno boravište u Crnoj Gori.

**Član 39**

Zahtjev za ostvarivanje prava na oslobođenje iz člana 35 stav 1 ove uredbe, podnosi se carinskom organu nadležnom prema mjestu prebivališta, odnosno boravišta korisnika prava u Crnoj Gori.

Uz zahtjev iz stava 1 ovog člana, korisnik prava prilaže:

- potvrdu diplomatskog ili konzularnog predstavništva Crne Gore ili drugu odgovarajuću ispravu, kojom se dokazuje prethodni neprekidni boravak u inostranstvu od najmanje 12 mjeseci;

- uvjerenje o prijavi prebivališta, odnosno dokaz o odobrenom privremenom boravku (uvid u pasoš - otisak štambilja "ODOBRENJE PRIVREMENOG BORAVKA"), odnosno rješenje o odobrenom stalnom nastanjenju u Crnoj Gori; i

- popis predmeta domaćinstva koji se uvoze uz dokaz o njihovom posjedovanju i upotrebi u inostranstvu najmanje šest mjeseci.

**12. Obrazovni, naučni i kulturni materijali, naučni instrumenti i aparature**

**Član 40**

Oslobođenje od plaćanja carine za obrazovne, naučne i materijale iz oblasti kulture, u skladu sa Zakonom, može se ostvariti za naučne materijale i instrumente iz Priloga 1, koji je sastavni dio ove uredbe, bez obzira na njihovu namjenu i primaoca.

Oslobođenje od plaćanja carine iz stava 1 ovog člana, primjenjuje se za obrazovne, naučne i materijale iz oblasti kulture iz Priloga 2 koji je sastavni dio ove uredbe, ako su namijenjeni:

- obrazovnim, naučnim ili kulturnim ustanovama ili organizacijama;ili

-ustanovama ili organizacijama iz Priloga 2 kolona 3 ove uredbe, ako posjeduju potvrdu za primanje tih predmeta bez plaćanja carine.

**Član 41**

Oslobođenje od plaćanja carine primjenjuje se na naučne instrumente i aparature za medicinska istraživanja, u skladu sa Zakonom, ako se uvoze u nekomercijalne svrhe i namijenjeni su:

* javnim ustanovama čija je glavna djelatnost obrazovanje ili naučno istraživanje, i
* privatnim ustanovama čija je glavna djelatnost obrazovanje ili naučno istraživanje, ako su od nadležnih organa dobile potvrdu za primanje tih predmeta bez plaćanja carine.

Naučni instrument i aparat za medicinsko istraživanje iz stava 1 ovog člana, je svaki instrument ili uređaj koji je zbog svojih objektivnih tehničkih karakteristika pogodan za naučne djelatnosti.

Oslobođenje od plaćanja carine primjenjuje se i na rezervne djelove, komponente i potrošni materijal posebno namijenjen predmetima iz stava 1 ovog člana, kao i alate za održavanje, kalibraciju ili popravku tih predmeta, ako se uvoze zajedno sa predmetima iz stava 1 ovog člana ili naknadno, ako su ti predmeti već uvezeni uz oslobođenje od plaćanja carine.

**Član 42**

Ako se predmeti iz čl. 40 i 41 ove uredbe daju na upotrebu, zajam i zalogu ustanovi ili organizaciji koja ima pravo na oslobođenje od plaćanja carine, oslobođenje će se odobriti ako ta ustanova ili organizacija koristi predmete, instrumente i aparate za medicinsko istraživanje u nekomercijalne svrhe.

**Član 43**

Oslobođenje od plaćanja carine, u skladu sa Zakonom, primjenjuje se na naučno-istraživačke ustanove ili organizacije sa sjedištem izvan Crne Gore koje uvoze opremu u nekomercijalne svrhe ili se ta oprema uvozi u njihovo ime.

Opremu iz stava 1 ovog člana čine instrumenti, uređaji, mašine i njihovi dodaci, uključujući rezervne dijelove i alate posebno oblikovane za njihovo održavanje, ispitivanje, kalibraciju ili popravku, koji se koriste u svrhu naučnog istraživanja.

Oslobođenje iz stava 1 ovog člana može se ostvariti za opremu:

* koju uz saglasnost ustanova i organizacija iz stava 1 ovog člana, koriste njihovi predstavnici, u skladu sa sporazumom o naučnoj saradnji čija je svrha sprovođenje međunarodnih naučno-istraživačkih programa u naučno-istraživačkim ustanovama sa sjedištem u Crnoj Gori, koji su u tu svrhu dobili odobrenje nadležnog organa;
* koja je u svojini fizičkog ili pravnog lica sa prebivalištem, odnosno sjedištem izvan Crne Gore.

**Član 44**

Ako se oprema iz člana 43 ove uredbe da na upotrebu, zajam ili zalogu naučno istraživačkoj ustanovi ili organizaciji, koja ima sjedište izvan Crne Gore, oslobođenje će se odobriti ako ta ustanova ili organizacija koristi opremu u nekomercijalne svrhe.

**Član 45**

Uz zahtjev za oslobođenje od plaćanja carine iz čl. 40 do 44 ove uredbe, korisnik prava dostavlja mišljenje organa državne uprave nadležnog za registraciju korisnika oslobođenja i namjeni predmeta koji se uvoze, osim za predmete iz Priloga 1 ove uredbe.

Ako se predmeti iz člana 41 stav 3 ove uredbe uvoze naknadno, podnosi se i kopija carinske deklaracije o stavljanju u slobodan promet predmeta iz člana 41 stav 1 ove uredbe.

**13. Muzejska, arhivska, restauratorska, književna, muzičko scenska i filmska djela**

**Član 46**

Uz zahtjev za oslobođenje od plaćanja carine na robu koja služi za obavljanje muzejske, arhivske, restauratorske, književne, likovne, muzičko-scenske i filmske djelatnosti, korisnik prava dostavlja uvjerenje organa uprave nadležnog za poslove kulture, da uvezena roba služi za obavljanje te djelatnosti i da je uvozi ustanova ili organizacija koja se bavi tim djelatnostima.

**14. Terapeutske supstance i reagensi**

**Član 47**

Oslobođenje od plaćanja carine, u skladu sa Zakonom primjenjuje se na:

* terapeutske supstance ljudskog porijekla;
* reagense za određivanje krvnih grupa;
* reagense za određivanje vrsta tkiva.

Terapeutske supstance ljudskog porijekla iz stava 1 ovog člana su ljudska krv i njeni derivati (čista ljudska krv, suva ljudska plazma, ljudski albumin i stabilni rastvori proteina ljudske plazme, ljudski imunoglobulin i ljudski fibrinogen).

Reagensi za određivanje krvnih grupa iz stava 1 ovog člana su svi reagensi koji se koriste za određivanje krvnih grupa i za otkrivanje neusklađenosti krvi, bez obzira na porijeklo.

Reagensi za određivanje vrsta tkiva iz stava 1 ovog člana su svi reagensi koji se koriste za određivanje vrsta ljudskog tkiva, bez obzira na porijeklo.

Oslobođenje iz stava 1 ovog člana primjenjuje se na proizvode:

* koji su namijenjeni za upotrebu u naučno istraživačkim institucijama ili laboratorijama koje su od nadležnih organa dobile odobrenje za njihovu upotrebu isključivo u nekomercijalne medicinske ili naučne svrhe;
* uz koje je priložena potvrda o usklađenosti (sertifikat) koju je izdao nadležni organ države izvoza;
* koji se nalaze u posudama sa posebnom etiketom za identifikaciju.

Oslobođenje od plaćanja carine primjenjuje se i na pakovanja neophodna za prevoz terapeutskih supstanci ljudskog porijekla, reagensa za određivanje krvnih grupa ili vrsta tkiva, kao i rastvore i pribor potreban za njihovu upotrebu, ako se nalaze u pošiljci.

**15. Instrumenti i aparati za medicinska istraživanja, dijagnostiku ili liječenje**

**Član 48**

Oslobođenje od plaćanja carine, u skladu sa Zakonom, primjenju se na instrumente i aparate za medicinska istraživanja, dijagnostiku ili liječenje koje humanitarna ili dobrotvorna organizacija ili fizičko lice donira zdravstvenim ustanovama ili ustanovama za medicinsko istraživanje koje imaju odobrenje nadležnih organa da tu robu primaju bez plaćanja carine i koju su organi nadležni za poslove zdravstva, zdravstvene ustanove ili ustanove za medicinsko istraživanje kupili od sredstava koje su obezbijedile humanitarne ili dobrotvorne organizacije ili uz pomoć dobrovoljnih priloga, ako:

* instrumenti ili aparati nijesu donirani u komercijalne svrhe;
* donator nije povezan na bilo koji način sa proizvođačem instrumenata ili aparata za koje se traži oslobođenje.

Oslobođenje od plaćanja carine iz stava 1 ovog člana primjenjuje se i na rezervne djelove, komponente, potrošni materijal posebno namijenjen instrumentima i aparatima iz stava 1 ovog člana, kao i na alate za održavanje, kalibraciju ili popravku tih instrumenata i aparata, ako se uvoze zajedno ili naknadno, za upotrebu predmeta koji su uvezeni uz oslobođenje od plaćanja carine.

Instrumenti i aparati iz stava 1 ovog člana mogu se dati na upotrebu, zajam ili zalogu organu nadležnom za poslove zdravstva, zdravstvenoj ustanovi ili ustanovi za medicinsko istraživanje koji imaju pravo na oslobođenje, bez plaćanja carine, uz prethodno obavještenje nadležnog carinskog organa.

Uz zahtjev za oslobođenje od plaćanja carine iz stava 1 ovog člana podnosi se potvrda nadležnog organa da se korisnik prava na oslobođenje bavi medicinskim istraživanjem dijagnostikom ili liječenjem.

**16. Referentne supstance za kontrolu kvaliteta medicinskih proizvoda**

**Član 49**

Oslobođenje od plaćanja carine u skladu sa Zakonom, primjenjuje se na pošiljke koje sadrže uzorke referentnih supstanci koje je odobrila Svjetska zdravstvena organizacija za kontrolu kvaliteta materijala koji se koriste u proizvodnji medicinskih proizvoda i koji se šalju primaocima ovlašćenim od nadležnih organa da te pošiljke primaju bez plaćanja carine.

Uz zahtjev za ostvarivanje prava iz stava 1 ovog člana podnosi se potvrda nadležnog organa kojom se određuju status primaoca, namjena i popis robe.

**17. Farmaceutski proizvodi koji se koriste na međunarodnim sportskim događajima**

**Član 50**

Oslobođenje od plaćanja carine, u skladu sa Zakonom, primjenjuje se na farmaceutske proizvode za ljudsku ili veterinarsku medicinsku upotrebu, ljude ili životinje koji dolaze iz drugih država radi učestvovanja na međunarodnim sportskim događajima organizovanim u Crnoj Gori, u količinama potrebnim za zadovoljavanje njihovih potreba tokom boravka u Crnoj Gori.

Uz zahtjev za ostvarivanje prava iz stava 1 ovog člana podnosi se potvrda organizatora o učešću korisnika prava na međunarodnoj sportskoj priredbi i izjava da će proizvodi biti korišćeni za upotrebu tokom sportske priredbe.

Po zahtjevima za oslobođenje od plaćanja carine iz stava 1 ovog člana, odlučuje se zabilješkom, na izjavi.

**18. Roba za humanitarne organizacije**

**Član 51**

Oslobođenje od plaćanja carine, u skladu sa Zakonom, primjenjuje se na:

* robu koja zadovoljava osnovne ljudske potrebe, koju uvoze javne ustanove ili druge humanitarne ili dobrotvorne organizacije koje su registrovane za obavljanje humanitarne djelatnosti za besplatnu podjelu licima kojima treba pomoć;
* robu koju lice ili organizacija sa prebivalištem odnosno sjedištem izvan Crne Gore, besplatno i bez komercijalne namjere pošiljaoca, šalje javnim ustanovama ili drugim humanitarnim ili dobrotvornim organizacijama koje su registrovane za obavljanje humanitarne djelatnosti, radi prikupljanja sredstava na dobrotvornim događajima za lica kojima je potrebna pomoć;
* opremu i kancelarijski materijal, koju lice ili organizacija sa prebivalištem, odnosno sjedištem izvan Crne Gore, besplatno i bez komercijalne namjere, šalje humanitarnim ili dobrotvornim organizacijama koje su registrovane za obavljanje humanitarne djelatnosti, radi zadovoljavanja svojih poslovnih potreba ili obavljanja humanitarne ili dobrotvorne djelatnosti,

ako uvoz te robe ne dovodi do zloupotrebe ili narušavanja konkurencije.

Roba koja zadovoljava osnovne ljudske potrebe iz stava 1 alineja 1 ovog člana je hrana, ljekovi, odjeća, posteljina i dr.

**Član 52**

Oslobođenje iz člana 51 ove uredbe ne primjenjuje se na:

* alkoholne proizvode;
* duvan i duvanske proizvode;
* kafu i čaj;
* motorna vozila, osim vozila hitne pomoći.

**Član 53**

Oslobođenje iz člana 51 ove uredbe, primjenjuje se na humanitarne organizacije koje uredno vode knjigovodstvenu evidenciju koja carinskom organu omogućava nadzor nad njihovim radom.

Korisnik prava radi oslobođenja od plaćanja carine iz člana 51 ove uredbe, dužan je da na zahtjev carinskog organa dostavi i odgovarajuću garanciju.

**Član 54**

Ako se roba iz člana 51 ove uredbe da na upotrebu, zajam ili zalogu humanitarnoj organizaciji, koja ispunjava uslove za oslobođenje iz čl. 51 i 53 ove uredbe, oslobođenje će se odobriti ako ta organizacija koristi robu u svrhe zbog kojih je to oslobođenje dozvoljeno.

**Član 55**

Organizacije iz člana 51 ove uredbe, koje prestanu da ispunjavaju uslove za oslobođenje od plaćanja carine, ili robu i opremu oslobođenu od plaćanja carine namjeravaju da koriste u druge svrhe, dužne su da o svojoj namjeri obavijeste nadležni carinski organ.

Na robu i opremu koji ostaju u svojini humanitarnih organizacija koje prestaju ispunjavati uslove za oslobođenje, plaća se carina, po stopi važećoj na dan prestanka ispunjavanja uslova za oslobođenje, prema vrsti robe i opreme, i carinskoj vrijednosti koju je na taj dan utvrdio ili prihvatio carinski organ.

**Član 56**

Uz zahtjev za ostvarivanje prava na oslobođenje od plaćanja carine iz člana 51 ove uredbe podnosi se:

* dokaz da je organizacija registrovana za obavljanje humanitarne djelatnosti;
* izjava korisnika da će roba biti upotrijebljena isključivo za namjene zbog kojih je uvezena;
* izjava korisnika da raspolaže knjigovodstvenom evidencijom o krajnjim korisnicima i načinu pružanja humanitarne pomoći, koja omogućava sprovođenje carinskog nadzora nad upotrebom robe.

**19. Roba za potrebe lica sa invaliditetom**

**Član 57**

Oslobođenje od plaćanja carine u skladu sa Zakonom, primjenjuje se na predmete koji su posebno izrađeni za obrazovanje, naučno i kulturno usavršavanje slijepih lica iz Priloga 3 koji je sastavni dio ove uredbe.

Oslobođenje od plaćanja carine iz stava 1 ovog člana, primjenjuje se na predmete koji su posebno izrađeni za obrazovanje, naučno i kulturno usavršavanje slijepih lica iz Priloga 4 koji je sastavni dio ove uredbe, ako ih uvoze:

-slijepa lica za lične potrebe; ili

-ustanove ili organizacije koje se bave obrazovanjem ili pružanjem pomoći slijepim licima, koje imaju odobrenje nadležnih organa za uvoz te robe bez plaćanja carine.

Oslobođenje od plaćanja carine iz stava 1 ovog člana, primjenjuje se i na rezervne djelove, komponente, dodatnu opremu posebno namijenjenu za upotrebu predmeta iz stava 1 ovog člana, kao i alate za održavanje, provjeru, kalibraciju ili popravku tih predmeta, ako se uvoze zajedno sa tim predmetima ili naknadno, za upotrebu predmeta koji su uvezeni uz oslobođenje od plaćanja carine.

**Član 58**

Oslobođenje od plaćanja carine u skladu sa Zakonom, primjenjuje se na predmete posebno izrađene za obrazovanje, zapošljavanje ili društveni napredak lica sa invaliditetom, osim slijepih lica, ako ih uvoze:

-lica sa invaliditetom za lične potrebe, ili

-ustanove ili organizacije koje se bave obrazovanjem ili pružanjem pomoći licima sa invaliditetom, koje imaju odobrenje nadležnih organa za uvoz te robe bez plaćanja carine.

Oslobođenje od plaćanja carine iz stava 1 ovog člana, primjenjuje se i na rezervne djelove, komponente, dodatnu opremu posebno namijenjena za upotrebu predmeta iz stava 1 ovog člana, kao i alate za održavanje, provjeru, kalibraciju ili popravku tih predmeta, ako se uvoze zajedno sa tim predmetima ili naknadno, za upotrebu predmeta koji su uvezeni uz oslobođenje od plaćanja carine.

**Član 59**

Ako se roba iz člana 57 stav 2 i člana 58 ove uredbe da na upotrebu, zajam ili zalogu licu, ustanovi ili organizaciji, koja ispunjava uslove za oslobođenje, oslobođenje će se odobriti uz prethodno obavještenje carinskog organa i ako to lice, ustanova ili organizacija koristi robu u svrhe koje joj daju pravo na to oslobođenje.

Predmeti koje uvoze ustanove ili organizacije koje imaju pravo na oslobođenje od plaćanja carine u skladu sa članom 57 stav 2 i članom 58 ove uredbe, mogu se dati na upotrebu, zajam ili zalogu, sa ili bez naknade, licima sa invaliditetom koja su korisnici pomoći kod tih ustanova i organizacija, bez plaćanja carine.

**Član 60**

Ustanove i organizacije iz člana 57 stav 2 i člana 58 ove uredbe, koje prestanu da ispunjavaju uslove za oslobođenje od plaćanja carine ili robu oslobođenu od plaćanja carine namjeravaju da koriste u druge svrhe, dužne su da o tome obavijeste nadležni carinski organ.

Za predmete koji ostaju u svojini ustanove ili organizacije, koja prestane da ispunjava uslove za oslobođenje od plaćanja carine, plaća se carina po stopi važećoj na dan prestanka ispunjavanja uslova, prema vrsti robe i carinskoj vrijednosti koju je na taj dan utvrdio carinski organ.

Za robu, koju ustanova ili organizacija, koja ima pravo na oslobođenje od plaćanja carine, koristi u svrhe koje nisu predviđene članom 57 stav 2 i članom 58 ove uredbe, plaća se carina po stopi važećoj na dan početka njenog korišćenja u druge svrhe, na osnovu vrste robe i carinske vrijednosti koju je na taj dan utvrdio carinski organ.

**Član 61**

Uz zahtjev za ostvarivanje prava na oslobođenje od plaćanja carine iz čl. 57 i 58 ove uredbe podnosi se:

* dokaz o registraciji ustanove ili organizacije za pružanje pomoći i rehabilitaciju licima sa invaliditetom, i
* izjava da je uvezena roba namijenjena za pružanje pomoći i rehabilitaciju lica sa invaliditetom.

Ako predmete iz čl. 57 i 58 ove uredbe, uvozi lice sa invaliditetom, uz zahtjev za ostvarivanje prava na oslobođenje treba da podnese odgovarajuću medicinsku dokumentaciju.

**20. Roba za potrebe žrtava prirodnih i drugih katastrofa**

**Član 62**

Oslobođenje od plaćanja carine primjenjuje se na robu za koju je izdato odobrenje nadležnih organa, u skladu sa Zakonom, koju uvoze javne ustanove ili druge humanitarne ili dobrotvorne organizacije, ako je:

* namijenjena za besplatnu podjelu žrtvama elementarnih nepogoda i drugih katastrofa, i
* bez naknade, data na upotrebu žrtvama elementarnih nepogoda.

Oslobođenje iz stava 1 ovog člana, ne odobrava se za materijale i opremu namijenjenu za obnovu područja pogođenih elementarnim nepogodama.

**Član 63**

Oslobođenje iz člana 62 ove uredbe,primjenjuje se samo na organizacije koje vode knjigovodstvenu evidenciju koja omogućava sprovođenje carinskog nadzora nad njihovim radom.

Korisnik prava dužan je da radi oslobođenja od plaćanja carine iz člana 62 ove uredbe, na zahtjev carinskog organa dostavi i odgovarajuću garanciju.

**Član 64**

Ako se roba da na upotrebu, zajam ili zalogu organizaciji koja ispunjava uslove za oslobođenje iz člana 62 ove uredbe, oslobođenje se može odobriti ako ta organizacija koristi robu u svrhe za koje je oslobođenje predviđeno.

**Član 65**

Organizacije iz člana 62 ove uredbe koje prestanu da ispunjavaju uslove za oslobođenje od plaćanja carine ili robu oslobođenu od plaćanja carine namjeravaju da koriste za namjene za koje nije propisano oslobođenje, dužne su da o tome obavijeste nadležni carinski organ.

Za robu koju organizacija koja ima pravo na oslobođenje od plaćanja carine, koristi za svrhu koja nije predviđena članom 62 ove uredbe, plaća se carina po stopi važećoj na dan početka korišćenja robe za namjene za koje nije propisano oslobođenje, prema vrsti robe i carinskoj vrijednosti koju je na taj dan utvrdio carinski organ.

**Član 66**

Uz zahtjev za ostvarivanje prava na oslobođenje od plaćanja carine iz člana 62 ove uredbe prilaže se:

* dokaz da je organizacija registrovana za obavljanje humanitarne djelatnosti i
* izjava korisnika da raspolaže knjigovodstvenom evidencijom o krajnjim korisnicima i načinu pružanja humanitarne pomoći, koja omogućava sprovođenje carinskog nadzora nad upotrebom robe.

**21. Odlikovanja i priznanja dobijena u okviru međunarodnih događaja**

**Član 67**

Oslobođenje od plaćanja carine, u skladu sa Zakonom, primjenjuje se na:

1. odlikovanja koja vlade drugih država dodjeljuju licima sa prebivalištem u Crnoj Gori;
2. pehare, medalje i slične predmete simbolične vrijednosti koji su u drugoj državi dodijeljeni licima koja imaju prebivalište u Crnoj Gori kao priznanje za njihove aktivnosti iz oblasti umjetnosti, nauke, sporta ili javne službe ili kao priznanje za zasluge za organizaciju određenog događaja i koje na carinsko područje Crne Gore uvoze ta lica;
3. pehare, medalje i slične predmete simbolične vrijednosti koje organi ili lica sa prebivalištem u drugoj državi dostavljaju radi uručivanja u Crnoj Gori za priznanja iz tačke 2 ovog stava;
4. nagrade, trofeje i suvenire simbolične vrijednosti namijenjene za dodjelu na konferencijama ili drugim međunarodnim događajima, licima sa prebivalištem u drugim državama, s tim da vrijednost po jedinici mjere ili druge karakteristike tog predmeta i djelatnosti zbog kojih se dodjeljuju ne smiju biti takvi da bi se mogli uvoziti u komercijalne svrhe,

Uz zahtjev za oslobođenje od plaćanja carine iz stava 1 ovog člana, dostavlja se:

* izjava u kojoj se navode okolnosti i uslovi za dodjelu odlikovanja, nagrade ili sličnog predmeta sa opisom predmeta koji se uvoze, i
* kopija isprave o dodjeli odlikovanja, nagrade ili sličnog predmeta, odnosno potvrda o organizaciji konferencije ili drugog međunarodnog događaja u Crnoj Gori.

Po zahtjevima za oslobođenje od plaćanja carine iz stava 1 ovog člana odlučuje se zabilješkom, na kopiji isprave iz stava 2 ovog člana.

**22. Pokloni primljeni u okviru međunarodnih odnosa**

**Član 68**

Oslobođenje od plaćanja carine, u skladu sa Zakonom, primjenjuje se na robu koju:

1. u Crnu Goru uvoze lica koja su bila u službenoj posjeti drugoj državi i koja su je tom prilikom dobila kao poklon od organa te države;
2. uvoze lica prilikom službene posjete Crnoj Gori i koja tom prilikom namjeravaju da ih poklone državnim organima koji organizuju službenu posjetu;
3. od inostranih ustanova i organizacija, kao i neprofitnih organizacija i udruženja koja obavljaju djelatnost od javnog interesa, u znak prijateljstva ili dobre volje prime ustanove, organizacije i udruženja u Crnoj Gori, kojima su nadležni organi odobrili uvoz robe bez plaćanja carine.

Oslobođenje iz stava 1 ovog člana, odobrava se ako:

* se predmeti poklanjaju povremeno;
* predmeti po svojoj prirodi, vrijednosti ili količini nemaju komercijalnu prirodu;
* se ti predmeti ne koriste u komercijalne svrhe.

Oslobođenje se ne odobrava za alkoholne proizvode, duvan ili duvanske proizvode.

Uz zahtjev za oslobođenje od plaćanja carine iz stava 1 ovog člana, prilaže se kopija isprave kojom se dokazuje da je roba primljena kao poklon u okviru međunarodnih odnosa.

Po zahtjevima za oslobođenje od plaćanja carine iz stava 1 ovog člana, odlučuje se zabilješkom, na kopiji isprave.

**23. Roba za potrebe monarha ili šefa države**

**Član 69**

Oslobođenje od plaćanja carine, u skladu sa Zakonom, primjenuje se na:

1. poklone monarsima i šefovima država;
2. robu koju će monarh odnosno šef države, ili lica koja ih službeno predstavljaju, koristiti tokom svog službenog boravka u Crnoj Gori.

Odredba stava 1 ovog člana, primjenjuju se i na lica koja na međunarodnom nivou uživaju iste privilegije kao i monarsi odnosno šefovi država u skladu sa obavještenjem nadležnog organa.

Uz zahtjev za oslobođenje od plaćanja carine iz stava 1 ovog člana, podnosi se kopija isprave nadležnog organa kojom se potvrđuje da je roba namijenjena za poklon ili ličnu upotrebu lica iz stava 1 ovog člana, prilikom službene posjete Crnoj Gori.

Po zahtjevima za oslobođenje od plaćanja carine iz stava 1 ovog člana, odlučuje se zabilješkom, na kopiji isprave.

**24. Predmeti u svrhu promocije trgovine**

**Član 70**

Oslobođenje od plaćanja carine, u skladu sa Zakonom, primjenjuje se na uzorke robe male vrijednosti koji se koriste radi podsticanja naručivanja te robe.

Carinski organ može naložiti da se uzorci, radi njihovog oslobođenja od plaćanja carine, trajno onesposobe cijepanjem, bušenjem, trajnim označavanjem ili na neki drugi način, kojim se neće uništiti njihovo svojstvo kao uzorka.

Uzorak robe u smislu stava 1 ovog člana je predmet koji se koristi samo radi podsticanja njegovog naručivanja.

Po zahtjevima za oslobođenje od plaćanja carine iz stava 1 ovog člana odlučuje se na način utvrđen članom 2 stav 3 ove uredbe.

**Član 71**

Oslobođenje od plaćanja carine, u skladu sa Zakonom, primjenjuje se na štampani reklamni materijal (kataloge, cjenovnike, uputstva za upotrebu ili brošure), ako se odnosi na:

1. robu za prodaju ili iznajmljivanje; ili
2. usluge prevoza, komercijalnog osiguranja ili bankarske usluge koje nudi lice sa prebivalištem, odnosno sjedištem izvan carinskog područja Crne Gore.

Oslobođenje iz stava 1 ovog člana, odnosi se na štampani reklamni materijal:

1. u kojem je jasno naznačen naziv privrednog društva, odnosno drugog oblika obavljanja djelatnosti koje proizvodi, prodaje ili iznajmljuje robu ili koje pruža usluge;
2. ako pošiljka ne sadrži više od jednog dokumenta ili jednu kopiju svakog dokumenta ako se pošiljka sastoji od više dokumenata, a ako se pošiljka sastoji od više primjeraka istog dokumenta može se osloboditi od plaćanja carine, ako njena ukupna težina ne prelazi jedan kilogram, i
3. ako štampani materijal nije predmet grupnih pošiljki od jednog pošiljaoca istom primaocu.

Oslobođenje od plaćanja carine primjenjuje se i na predmete za reklamne svrhe bez komercijalne vrijednosti koje isporučioci besplatno šalju svojim kupcima i koji se osim za reklamne, ne mogu koristiti u druge svrhe.

Po zahtjevima za oslobođenje od plaćanja carine iz stava 1 ovog člana, odlučuje se na način utvrđen u članu 2 stav 3 ove uredbe.

**Član 72**

Oslobođenje od plaćanja carine, u skladu sa Zakonom, primjenjuje se na:

1. male reprezentativne uzorke robe proizvedene izvan Crne Gore, namijenjene za trgovački sajam ili sličan događaj;
2. robu uvezenu isključivo radi njene demonstaracije ili radi demonstracije mašina i uređaja, proizvedenu izvan Crne Gore i koja se prikazuje na trgovačkom sajmu ili sličnom događaju;
3. različite materijale male vrijednosti kao što su boje, lakove, tapete itd., koje predstavnici drugih država koriste za postavljanje, opremanje i uređenje privremenih štandova na trgovačkom sajmu ili sličnom događaju i koji se nakon upotrebe uništavaju;
4. štampane materijale, kataloge, prospekte, cjenovnike, reklamne plakate, kalendare, neuokvirene fotografije i druge predmete koji se isporučuju besplatno radi reklamiranja robe koja se proizvodi izvan Crne Gore i prikazuje na trgovačkom sajmu ili sličnom događaju.

Trgovački sajam ili sličan događaj iz stava 1 ovog člana obuhvata:

1. izložbe, sajmove, prezentacije i slične događaje povezane sa trgovinom, industrijom ili poljoprivredom;
2. izložbe i događaje koji se održavaju iz humanitarnih, naučnih, tehničkih, zanatskih, obrazovnih, kulturnih, sportskih, vjerskih ili obrednih razloga, sindikalne ili turističke djelatnosti ili radi promovisanja međunarodnog razumijevanja;
3. sastanke predstavnika međunarodnih organizacija, i
4. službene i komemorativne ceremonije i okupljanja.

**Član 73**

Oslobođenje iz člana 72 stav 1 tačka 1 ove uredbe, primjenjuje se na uzorke koji:

1. se uvoze besplatno iz drugih država ili su dobijeni na izložbi od robe uvezene u rasutom stanju;
2. se dijele besplatno, posjetiocima na izložbama radi upotrebe ili konzumiranja;
3. se mogu identifikovati kao reklamni primjerci male vrijednosti;
4. su u pakovanjima količinski manjim od onih koja se prodaju na tržištu;
5. se konzumiraju na izložbi, kao namirnice i piće, koji nijesu pakovani na način iz tačke 4 ovog stava;
6. su u njihovoj ukupnoj vrijednosti i količini primjereni prirodi izložbe, broju posjetilaca i obimu učešća izlagača.

Oslobođenje iz člana 72 stav 1 tačka 2 ove uredbe, primjenjuje se na robu koja je konzumirana ili uništena i po svojoj ukupnoj vrijednosti i količini primjerena prirodi izložbe, broju posjetilaca i obimu učešća izlagača.

Oslobođenje iz člana 72 stav 1 tačka 4 ove uredbe, odnosi se na štampani materijal i reklamne predmete koji su:

1. namjenjeni isključivo za besplatnu podjelu posjetiocima izložbe;
2. po svojoj ukupnoj vrijednosti i količini primjereni prirodi izložbe, broju posjetilaca i obimu učešća izlagača.

Oslobođenje iz člana 72 stav 1 tač. 1 i 2 ove uredbe ne odnosi se na alkoholne proizvode, duvan ili duvanske proizvode, gorivo u čvrstom, tečnom ili gasovitom stanju.

Po zahtjevu za oslobođenje od plaćanja carine iz člana 72 stav 1 ove uredbe, odlučuje se zabilješkom na carinskoj deklaraciji.

**25. Roba za potrebe ispitivanja, analize ili testiranja**

**Član 74**

Oslobođenje od plaćanja carine, u skladu sa Zakonom, primjenjuje se na robu koja se uvozi za potrebe ispitivanja, analize ili testiranja radi utvrđivanja i provjere njenog sastava, kvaliteta ili tehničkih karakteristika, u cilju potrebe informisanja, industrijskog ili trgovačkog istraživanja.

Oslobođenje iz stava 1 ovog člana, odobrava se ako se roba podvrgnuta pregledu, analizi ili testiranju u potpunosti iskoristi ili uništi tokom pregleda, analize ili testiranja.

Oslobođenje iz stava 1 ovog člana, neće se odobriti ako se radi o robi namijenjenoj za promociju buduće prodaje.

Oslobođenje iz stava 1 ovog člana, odobrava se za količine robe koje su neophodne za svrhu za koju su uvezene.

**Član 75**

Uz zahtjev za ostvarivanje prava iz člana 74 ove uredbe, dostavlja se potvrda nadležnog organa kojom se određuje količina i rok u kom se moraju obaviti pregledi, analize ili testiranja kao i dokumentacija kojom se dokazuje upotreba robe za namijenjene svrhe.

**Član 76**

Oslobođenje iz člana 74 stav 1 ove uredbe, obuhvata robu koja nije u potpunosti iskorišćena ili uništena tokom pregleda, analize ili testiranja (preostali proizvodi), ako je, uz pristanak i pod nadzorom nadležnih carinskih organa:

1. potpuno uništena ili nema komercijalnu vrijednost nakon završetka pregleda, analize ili testiranja; ili
2. ustupljena državnim organima, pri čemu ne smiju nastati troškovi na teret tih organa; ili
3. izvezena iz Crne Gore u opravdanim slučajevima.

Preostali proizvodi iz stava 1 ovog člana, su proizvodi koji su nastali kao rezultat pregleda, analize ili testiranja, ili roba koja se ne koristi.

Na proizvode iz stava 1 ovog člana, plaća se carina po stopi važećoj na dan završetka pregleda, analiza ili testiranja, prema vrsti robe i carinskoj vrijednosti koju je utvrdio carinski organ.

Preostale proizvode iz stava 3 ovog člana zainteresovano lice može, uz pristanak i pod nadzorom nadležnih organa pretvoriti u otpatke ili ostatke koji podliježu plaćanju carine.

**26. Pošiljke poslate organizacijama za zaštitu autorskog prava i prava industrijske svojine**

**Član 77**

Oslobođenje od plaćanja carine, u skladu sa Zakonom, primjenjuje se na žigove, robne marke, patente, modele, nacrte i prateću dokumentaciju, kao i obrasce za priznavanje patenata, inovacija i slično, koji se dostavljaju organima nadležnim za zaštitu autorskog i prava industrijske svojine.

Uz zahtjev za oslobođenje od plaćanja carine iz stava 1 ovog člana, prilaže se:

* pisana izjava da uvezena roba predstavlja uzorak koji se uvozi u vezi sa postupkom za ostvarivanje autorskog prava ili prava industrijske svojine, i
* kopija zahtjeva za priznavanje autorskog i prava industrijske svojine, odnosno kopija punomoćja za pokretanje tog postupka.

Po zahtjevu za oslobođenje od plaćanja carine iz stava 1 ovog člana, odlučuje se zabilješkom na carinskoj deklaraciji.

**27. Dokumenti namijenjeni informisanju turista**

**Član 78**

Oslobođenje od plaćanja carine, u skladu sa Zakonom, primjenjuje se na:

1. dokumente (letke, brošure, knjige, časopise, vodiče, uokvirene ili neuokvirene plakati, neuokvirene fotografije, ilustrovane ili neilustrovane karte, dijapozitivi i ilustrovane kalendare) namijenjene za besplatnu raspodjelu, čija je svrha podsticanje javnosti da posjeti strane države, posebno radi prisustvovanja kulturnim, turističkim, sportskim, vjerskim, trgovačkim i stručnim sastancima ili događajima, ako ti dokumenti ne sadrže više od 25 % privatnih komercijalnih reklamnih materijala, isključujući privatno komercijalno oglašavanje za preduzeća iz Crne Gore;
2. materijale u kojima su sadržani spiskovi stranih hotela i godišnjaci koje objavljuju ovlašćene turističke agencije, redovi vožnje stranih prevoznih službi, kada je takva literatura namijenjena za besplatnu podjelu i ne sadrži više od 25 % privatnog komercijalnog oglašavanja, isključujući privatno komercijalno oglašavanje za preduzeća iz Crne Gore;
3. materijale koji se dostavljaju akreditovanim predstavnicima ili dopisnicima, koje su imenovale nacionalne turističke organizacije i, koji nijesu namijenjeni za distribuciju, (godišnjaci, spisak brojeva telefona ili teleksa, spisak hotela, katalozi sajmova, primjerci zanatske robe male vrijednosti i literatura o muzejima, univerzitetima, banjama, liječilištima ili sličnim ustanovama).

Uz zahtjev za oslobođenje od plaćanja carine iz stava 1 ovog člana, uz carinsku deklaraciju podnosi se pisana izjava korisnika prava o namjeni korišćenja robe.

Po zahtjevu za oslobođenje od plaćanja carine iz stava 1 ovog člana, odlučuje se zabilješkom na carinskoj deklaraciji.

**28. Drugi dokumenti**

**Član 79**

Oslobođenje od plaćanja carine, u skladu sa Zakonom, primjenjuje se na:

1. dokumenta koja se besplatno šalju državnim organima;
2. publikacije stranih vlada i publikacije službenih međunarodnih tijela namijenjene za besplatnu distribuciju;
3. glasački listić za izbore organizovane u drugim državama;
4. predmete koji predstavljaju dokaze u sudskim ili drugim postupcima pred državnim organima;
5. primjerke potpisa i štampani cirkular u vezi sa potpisima koji se šalju kao dio uobičajene razmjene informacija između javnih službi i bankarskih institucija;
6. štampani materijal koji se dostavlja Centralnoj banci Crne Gore;
7. izvještaje, izjave, zabilješke, prospekte, prijave i druga dokumenta koja preduzeća iz inostranstva izrađuju i šalju vlasnicima njihovih vrijednosnih papira u Crnoj Gori;
8. snimljene zapise (zvučni zapisi, mikrofilmovi itd.) korišćene za besplatan prenos informacija primaocu, ako oslobođenje ne prouzrokuje zloupotrebu ili narušavanje konkurencije;
9. datoteke, arhive, štampane obrasce i druge dokumente koji se koriste na međunarodnim sastancima, konferencijama ili kongresima, kao i izvještaje sa tih sastanaka;
10. planove, tehničke crteže, nacrte, opise i druge slične dokumente uvezene radi dobijanja ili ispunjavanja porudžbina u drugim državama ili učestvovanja na takmičenju koje se održava u Crnoj Gori;
11. dokumente potrebne pri ispitivanjima koje vrše ustanove ili organizacije iz drugih država na području Crne Gore;
12. štampane obrasce koji se u skladu sa međunarodnim ugovorima koriste kao službene isprave u međunarodnom prometu vozila ili robe;
13. štampane obrasce, etikete, karte i slične isprave koje turističkim agencijama u Crnoj Gori šalju agencije koja se bave prevozom i smještajem turista;
14. korišćene štampane obrasce i karte, teretnice, tovarne listove i drugu komercijalnu ili kancelarijsku dokumentaciju;
15. štampane obrasce iz drugih država ili međunarodnih tijela i štampane materijale koje u skladu sa međunarodnim standardima udruženja iz drugih država radi distribucije šalju udruženjima koja se nalaze u Crnoj Gori;
16. fotografije, dijapozitive i šablone za fotografije, sa ili bez podnaslova, poslate novinskim agencijama ili izdavačima novina ili časopisa;
17. poreske i druge dokumente kojima se dokazuje plaćanje naknada u drugim državama.

Uz zahtjev za oslobođenje od plaćanja carine iz stava 1 ovog člana podnosi se pisana izjava korisnika prava o namjeni korišćenja robe, koja se podnosi sa carinskom deklaracijom.

Po zahtjevu za oslobođenje od plaćanja carine iz stava 1 ovog člana, odlučuje se zabilješkom na carinskoj deklaraciji.

**29. Pomoćni materijali za utovar i zaštitu robe tokom transporta**

**Član 80**

Oslobođenje od plaćanja carine, u skladu sa Zakonom, primjenjuje se i na materijale od kanapa, slame, tkanine, papira i kartona, drveta i plastike, koji se koriste za utovar i zaštitu robe, uključujući zaštitu od toplote, koji se ne mogu ponovo koristiti tokom njihovog prevoza iz druge države u Crnu Goru.

**30. Stelja i hrana za potrebe transporta životinja**

**Član 81**

Oslobođenje od plaćanja carine, u skladu sa Zakonom, primjenjuje se na stelju, stočnu i drugu hranu za životinje, utovarene na prevozno sredstvo, koje se koristi tokom transporta životinja iz druge države u Crnu Goru.

Po zahtjevima za oslobođenje od plaćanja carine iz stava 1 ovog člana odlučuje se na način utvrđen u članu 2 stav 3 ove uredbe.

**31. Gorivo i mazivo u rezervoarima drumskih motornih vozila i specijalnim kontejnerima**

**Član 82**

Oslobođenje od plaćanja carine, u skladu sa Zakonom, primjenjuje se na:

1. gorivo u standardnim rezervoarima:

- privatnih i komercijalnih motornih vozila i motocikala,

- specijalnih kontejnera, koji ulaze na carinsko područje Crne Gore;

1. gorivo u prenosnim rezervoarima koje imaju privatna motorna vozila i motocikli, najviše 10 litara po vozilu.

Oslobođenje od plaćanja carine primjenjuje se na mazivo u motornim vozilima koje je potrebno za njihov normalan rad tokom prevoza.

Komercijalno motorno vozilo iz stava 1 ovog člana, je motorno drumsko vozilo (uključujući traktore sa ili bez prikolice) koje je svojom konstrukcijom i opremom namijenjeno za prevoz, sa ili bez naknade:

- više od devet lica uključujući vozača;

- robe;

- i drumskih vozila koja se, osim prevoza, koriste za posebne svrhe.

Privatno motorno vozilo iz stava 1 ovog člana, je svako motorno vozilo koje nije obuhvaćeno stavom 3 ovog člana.

Standardni rezervoari iz stava 1 ovog člana su:

- rezervoari koje je proizvođač trajno ugradio na sva motorna vozila iste vrste i čija trajna ugradnja omogućava da se gorivo koristi neposredno za pogon i prema potrebi za rad sistema za hlađenje i drugih sistema tokom prevoza;

- plinski rezervoari ugrađeni u motorna vozila namijenjeni za upotrebu plina kao goriva i rezervoari ugrađeni u druge sisteme kojima vozilo može biti opremljeno;

- rezervoari koje je proizvođač trajno ugradio na sve kontejnere iste vrste i čija trajna ugradnja omogućava da se gorivo neposredno koristi za rad tokom transporta, sistemi za hlađenje i drugi sistemi kojima su opremljeni specijalni kontejneri.

Specijalni kontejner iz stava 1 ovog člana, je svaki kontejner opremljen sistemom za hlađenje, sistemom za dovod kiseonika, sistemom za toplotnu izolaciju ili drugim sličnim sistemom.

**Član 83**

Gorivo iz člana 82 ove uredbe, može se koristiti samo u vozilu u kojem je bilo uvezeno i iz tog vozila se ne smije ukloniti niti uskladištiti, osim tokom popravke vozila.

Oslobođenje iz stava 1 ovog člana, ne može se prenijeti na drugo lice.

**32. Materijali za izgradnju, održavanje ili ukrašavanje spomenika ili groblja žrtava rata**

**Član 84**

Oslobođenje od plaćanja carine, u skladu sa Zakonom, primjenjuje se na robu koju uvoze organizacije koje se bave izgradnjom, održavanjem ili ukrašavanjem spomenika ili groblja žrtava rata drugih država, koje su sahranjene u Crnoj Gori i koje imaju odobrenje organa državne uprave ili lokalne samouprave nadležnog za održavanje groblja žrtava rata.

Oslobođenje od plaćanja carine iz stava 1 ovog člana odlučuje se na način utvrđen članom 2 stav 3 ove uredbe.

**33. Kovčezi, urne i ukrasni pogrebni predmeti**

**Član 85**

Oslobođenje od plaćanja carine, u skladu sa Zakonom, primjenjuje se na:

1. kovčege sa tijelima i urne sa pepelom preminulih lica, kao i cvijeće, pogrebne vijence i druge ukrasne predmete koji ih prate, i
2. cvijeće, vijence i druge ukrasne predmete koje su lica sa prebivalištem u drugoj državi donijela na sahranu ili radi ukrašavanja grobova u Crnoj Gori, ako takav uvoz svojom prirodom ili količinom ne ukazuje da se radi o robi namijenjenoj komercijalnoj upotrebi.

**34. Oprema za prevenciju i gašenje požara**

**Član 86**

Oslobođenje od plaćanja carine u skladu sa Zakonom, primjenjuje se i na vatrogasna vozila, opremu i djelove opreme koji se ne proizvode u Crnoj Gori, a namijenjeni su za preventivu i gašenje požara.

Uz zahtjev za ostvarivanje prava iz stava 1 ovog člana, prilaže se:

1. potvrda organa državne uprave nadležnog za unutrašnje poslove kojom se dokazuje da se vatrogasna vozila, oprema i djelovi te opreme uvoze za potrebe vatrogasnih organizacija i društava, i
2. potvrda Privredne komore Crne Gore ( u daljem tekstu: Privredna komora) da se vatrogasna vozila, oprema, odnosno djelovi te opreme ne proizvode u Crnoj Gori.

**35. Roba za održavanje i restauraciju zaštićenih spomenika kulture**

**Član 87**

Oslobođenje od plaćanja carine, u skladu sa Zakonom, primjenjuje se na robu koja se koristi za obnovu, održavanje i restauraciju zaštićenih spomenika kulture.

Uz zahtjev za ostvarivanje prava iz stava 1 ovog člana, prilaže se:

1. uvjerenje organa uprave nadležnog za zaštitu kulturnih dobara, da se radi o zaštićenom spomeniku kulture;
2. mišljenje organa državne uprave nadležnog za oblast kulture, da se uvezena roba koristi isključivo za obnovu, održavanje i restauraciju zaštićenog spomenika kulture.

**36. Životinje za laboratoriju i biološke ili hemijske supstance za istraživanje**

**Član 88**

Oslobođenje od plaćanja carine, u skladu sa Zakonom, primjenjuje se na:

1. životinje posebno pripremljene za laboratorijsku upotrebu;
2. biološke ili hemijske supstance iz Priloga 5 koji je sastavni dio ove uredbe koje se isključivo uvoze u nekomercijalne svrhe.

Oslobođenje iz stava 1 ovog člana, odnosi se na životinje i biološke ili hemijske supstance za istraživanje koje su namijenjene za:

1. javne ustanove čija je glavna djelatnost obrazovanje ili naučno istraživanje, i
2. privatne ustanove čija je osnovna djelatnost obrazovanje ili naučno istraživanje i kojima je carinski organ odobrio uvoz bez plaćanja carine.

Biološke ili hemijske supstance iz Priloga 5 ove uredbe mogu se uvoziti bez plaćanja carine ako:

* se ne proizvode u Crnoj Gori, i
* su zbog svoje specifičnosti ili stepena čistoće namijenjene za naučno istraživanje.

Uz zahtjev za ostvarivanje prava iz stava 1 ovog člana, carinskom organu podnosi se potvrda nadležnog organa kojom se identifikuje status primaoca i namjena i popis robe, kao i potvrda Privredne komore da se roba ne proizvodi u Crnoj Gori.

**37. Donacije za kulturu**

**Član 89**

Oslobođenje od plaćanja carine, u skladu sa Zakonom, primjenjuje se na robu koja je kao u obliku donacija iz drugih država data ustanovama iz oblasti kulture i drugim neprofitnim pravnim licima u oblasti kulture, samostalnim umjetnicima ili umjetnicima za obavljanje njihove djelatnosti.

Donacijom u smislu stava 1 ovog člana, smatra se roba koja se besplatno prima iz drugih država, kao i roba uvezena uz plaćanja iz inostrane novčane donacije.

**Član 90**

Uz zahtjev za ostvarivanje prava iz člana 89 ove uredbe, prilaže se:

1. isprava o poklonu ili druga isprava na osnovu koje se može utvrditi da se roba uvozi bez naknade, odnosno da se plaćanje vrši iz sredstava novčane donacije druge države;
2. spisak robe sa trgovačkim nazivima, količinom i naznakom ukupne vrijednosti;
3. uvjerenje organa državne uprave nadležnog za oblast kulture da se podnosilac zahtjeva bavi neprofitnom djelatnošću u oblasti kulture, i
4. potvrda odgovarajućeg udruženja umjetnika da je korisnik prava njihov član, odnosno uvjerenje nadležnog organa da korisnik prava ima status slobodnog umjetnika.

Oslobođenje od plaćanja carine po osnovu donacije od druge države ne primjenjuje se na alkohol i alkoholna pića, duvan i duvanske proizvode i motorna vozila.

Oslobođenje od plaćanja carine primjenjuje se samo na lica sa sjedištem u Crnoj Gori, koja obavljaju neprofitnu djelatnost iz oblasti kulture i koja vode knjigovodstvo, na način koji carinskom organu omogućava nadzor nad njihovim radom.

Korisnik prava radi oslobođenja od plaćanja carine iz člana 89 ove uredbe, dužan je da na zahtjev carinskog organa dostavli i odgovarajuće garancije da oslobođenje od plaćanja carine neće koristiti za zloupotrebu ili narušavanje konkurencije.

**38.Sopstveni radovi naučnika, književnika i umjetnika**

**Član 91**

Oslobođenje od plaćanja carine, u skladu sa Zakonom, primjenjuje se na robu koju kao sopstvena djela iz inostranstva unesu naučnici, književnici i umjetnici.

Sopstvenim djelom iz stava 1 ovog člana, smatra se ograničeni broj ovjerenih kopija tih djela, ako je za određenu vrstu tih djela uobičajena prezentacija umjetničkoj ili drugoj javnosti.

Uz zahtjev za ostvarivanje prava iz stava 1 ovog člana, naučnici, književnici i umjetnici za sopstvene radove koje uvoze iz inostranstva, podnose nadležnom carinskom organu zajedno sa carinskom deklaracijom pisanu izjavu da su ti predmeti, koji moraju biti fizički označeni, njihova sopstvena djela.

Po zahtjevima za oslobođenje od plaćanja carine iz stava 1 ovog člana, odlučuje se zabilješkom na izjavi.

**39. Strani ulog**

**Član 92**

Oslobođenje od plaćanja carine u skladu sa Zakonom, primjenjuje se na robu (osnovna sredstva) koja se uvozi kao ulog stranog ulagača, uz podnošenje:

1. izvoda iz registra nadležnog organa iz koga se može utvrditi da je društvo osnovano ulogom stranog lica;
2. ugovora ili odluka o osnivanju privrednog društva, odnosno drugog oblika obavljanja djelatnsoti sa stranim ulogom;
3. ovjerene specifikacije robe koja predstavlja strani ulog.

Organ državne uprave nadležan za poslove ekonomije, na zahtjev korisnika prava na oslobođenje, ovjerava specifikaciju robe koja predstavlja strani ulog.

Predmet oslobođenja od plaćanja carine ne može biti roba koja se nabavlja iz finansijskih sredstava koja predstavljaju strani ulog.

Oslobođenje iz stava 1 ovog člana, neće se odobriti za:

1. transportna sredstva koja nemaju proizvodni ili uslužni karakter, u skladu sa djelatnošću za koju je privredno društvo registrovano;
2. sve vrste nabavki namijenjenih za ishranu ljudi i životinja;
3. gorivo i zalihe sirovina, gotovih ili polugotovih proizvoda, i
4. žive stoke.

**40. Državni organi**

**Član 93**

Oslobođenje od plaćanja carine, u skladu sa Zakonom, primjenjuje se na opremu koju uvoze državni organi za obavljanje svoje djelatnosti, ako uz zahtjev za oslobođenje od plaćanja carine prilože:

1. potvrdu Privredne komore da se roba ne proizvodi u Crnoj Gori, i
2. uvjerenje državnog organa koji uvozi opremu da će uvezena oprema biti korišćena za obavljanje svoje djelatnosti.

**41. Roba koja se prodaje u slobodnim carinskim prodavnicama**

**Član 94**

Oslobođenje od plaćanja carine, u skladu sa Zakonom, primjenjuje se na robu koja se prodaje u slobodnim carinskim prodavnicama, a koja se unosi u slobodne carinske prodavnice u skladu sa postupkom utvrđenim posebnim propisom.

**42. Motorna vozila koja uvoze lica sa invaliditetom**

**Član 95**

Oslobođenje od plaćanja carine, u skladu sa Zakonom, primjenjuje se na automobile koje za ličnu upotrebu uvoze lica sa invaliditetom 100% tjelesnog oštećenja ili najmanje 80% tjelesnog oštećenja funkcije organa za kretanje.

Lice sa invaliditetom, u smislu stava 1 ovog člana je:

1. lice sa 80% ili više tjelesnog oštećenja donjih ekstremiteta, odnosno oštećenja kičme ili centralnog nervnog sistema, koje ima za posljedicu oštećenje funkcije donjih ekstremiteta,
2. lice sa 100% tjelesnog oštećenja nastalog zbog:

* oštećenja donjih i drugih ekstremiteta,
* oštećenja funkcije bubrega (lica na programu dijalize),
* oštećenja vida (slijepe osobe),
* kvadriplegijskih ili paraplegijskih bolesti.

Oslobođenje od plaćanja carine iz stava 1 ovog člana, mogu ostvariti lica sa invaliditetom koja:

1. imaju važeću vozačku dozvolu za upravaljanje motornim vozilom;
2. ne ispunjavaju zdravstvene uslove za izdavanje vozačke dozvole, ako se drugo lice obaveže da će u okviru staranja za lice sa invaliditetom za njegove potrebe upravljati tim motornim vozilom i to:

* član uže porodice korisnika oslobođenja (bračni drug, roditelji i djeca), koji sa korisnikom oslobođenja žive u zajedničkom domaćinstvu, i
* druga lica kojima je na osnovu propisa ili rešenja organa nadležnog za socijalno staranje povjereno staranje nad korisnikom oslobođenja.

Oslobođenje od plaćanja carine iz stava 1 ovog člana, može se ostvariti jednom u pet godina.

Uz zahtjev za ostvarivanje prava iz stava 1 ovog člana, prilaže se:

1. rješenje nadležnog organa o ostvarenom pravu na dodatak za njegu i pomoć, odnosno ostvarenom pravu na ličnu invalidninu;
2. važeća vozačka dozvola ili ovjereno pisano ovlašćenje korisnika prava, dato licu koje će ga voziti, ako korisnik prava nema vozačku dozvolu odnosno nije u stanju da vozi;
3. rješenje nadležnog organa o postavljanju staraoca.

Rješenjem nadležnog carinskog organa o ostvarivanju oslobođenja od plaćanja carine iz stava 1 ovog člana, određuju se lica ovlašćena za upravljanje automobilom.

U saobraćajnu dozvolu putničkog vozila za koje je ostvareno oslobođenje od plaćanja carine upisuje se sljedeći tekst: "Vozilo se ne smije otuđiti bez plaćanja carine do (upisuje se datum isteka petogodišnjeg roka). Vozilo je namjenjeno isključivo za prevoz invalida."

**43. Proizvodi morskog ribolova**

**Član 96**

Za ostvarivanje prava na oslobođenje od plaćanja carine za proizvode iz člana 188 Zakona, uz zahtjev za oslobođenje od plaćanja carine prilaže se izjava o ulovu i preradi, koja sadrži:

1. ime, prezime, odnosno naziv i adresu vlasnika broda;
2. ime i tip broda, registarski broj, luka u kojoj je brod registrovan;
3. opis i masa (u kg.) ulova;
4. opis prerađenih proizvoda i njihovu masa (u kg);
5. izjavu kapetana broda, da su ulov odnosno dobijeni proizvodi iz tač. 3 i 4 ovog stava obavljeni odnosno proizvedeni na brodu i da je upisan u brodski dnevnik pod određenim rednim brojem.

Izjavu iz stava 1 ovog člana, potvrđuje (potpis, pečat i datum) nadležni carinski organ.

Brodom iz stava 1 ovog člana smatra se svako plovilo namijenjeno za lov odnosno ribolov i preradu proizvoda na plovilu.

Po zahtjevima za oslobođenje od plaćanja carine iz stava 1 ovog člana, odlučuje se zabilješkom na carinskoj deklaraciji.

**III. PRELAZNA I ZAVRŠNE ODREDBE**

**Započeti postupci**

**Član 97**

Postupci za ostvarivanje prava na oslobođenje od plaćanja carine započeti do dana stupanja na snagu ove uredbe, okončaće se prema odredbama ove uredbe ako je to za korisnike oslobođenja povoljnije.

**Prestanak važenja**

**Član 98**

Danom stupanja na snagu ove uredbe prestaje da važi Uredba o postupku ostvarivanja prava na oslobođenje od plaćanja carine ("Službeni list RCG", broj 22/03).

**Stupanje na snagu**

**Član 99**

Ova uredba stupa na snagu osmog dana od dana objavljivanja u "Službenom listu Crne Gore".

U ovu uredbu prenesene su Regulativa Savjeta (EC) br. 1186/2009, od 16. novembra 2009. godine, kojom se uspostavlja sistem Zajednice o oslobođenjima od plaćanja carine i Direktiva Savjeta 2007/74/EC od 20. decembra 2007. godine o oslobođenju od plaćanja PDV-a i akcize na robu koju uvoze lica koja putuju iz trećih zemalja.

Broj:08 - 556

Podgorica, 26. mart 2015. godine

Vlada Crne Gore

Predsjednik

Milo Đukanović

**PRILOG 1**

A. **Knjige, publikacije i dokumenta**

|  |  |
| --- | --- |
| Oznaka KN | Naziv |
| 3705 | Fotografske ploče i filmovi, osvijetljeni i razvijeni, osim kinematografskih filmova: |
| ex 3705 90 10 | - Mikrofilmovi knjiga, dječijih knjiga u slikama, uključujući onih za crtanje ili bojanje, školskih vježbanki (radnih bilježnica), knjiga s ukrštenicama i zagonetkama, novina i časopisa, štampane isprave ili izvještaji nekomercijalnog karaktera, kao i pojedinačne ilustracije, štampane stranice i otisci za štampanje knjiga |
| ex 3705 10 00 | - Filmovi za ofsetnu reprodukciju knjiga |
| ex 3705 90 90 |  |
| 4903 00 00 | Dječije slikovnice, knjige za crtanje ili bojanje |
| 4905 | Geografske i hidrografske karte ili slične karte svih vrsta, uključujući atlase, zidne karte, topografske planove i globuse, štampani: |
|  | - Ostalo: |
| ex 4905 99 00 | - - Ostalo: |
|  | - Geografske karte, karte i dijagrami od značaja u naučnim poljima poput geologije, zoologije, botanike, mineralogije, paleontologije, arheologije, etnologije, meteorologije, klimatologije i geofizike |
| ex 4906 00 00 | Planovi i crteži za arhitekturu, industriju ili mašinogradnju, kao i njihove reprodukcije |
| 4911 | Ostali štampani materijal, uključujući štampane slike i fotografije: |
| 4911 10 | - Trgovački reklamni materijal, trgovački katalozi i slično: |
| ex 4911 10 90 | - - Ostalo:  - Katalozi knjiga i publikacija koje u prodaju stavljaju izdavači ili prodavači knjiga sa sjedištem izvan Crne Gore  - Katalozi filmova, snimaka ili drugih vizuelnih i audio materijala obrazovnog, naučnog ili kulturnog karaktera  - Plakati za promociju turizma i turističke publikacije, brošure, vodiči, rasporedi vožnje, pamfleti i slične publikacije, ilustrovani ili neilustrovani, uključujući i one koje objavljuju privatna preduzeća, namijenjenih za podsticanje javnosti da putuje van Crne Gore, uključujući njihove mikrokopije  - Bibliografski informacioni materijali za besplatnu distribuciju [[1]](#footnote-2)(1) |
|  | - Ostalo: |
| 4911 99 00 | - - Ostalo:  - Pojedinačne ilustracije, štampane stranice i otisci za štampanje knjiga, uključujući njihove mikrokopije(1)  - Mikrokopije knjiga, dječijih knjiga u slikama, uključujući onih za crtanje ili bojanje, školskih vježbanki (radnih bilježnica), knjiga s ukrštenicama i zagonetkama, novina i časopisa kao i dokumenata ili izvještaja nekomercijalnog karaktera(1)  - Publikacije namijenjene za podsticanje javnosti da studira van Crne Gore, uključujući njihove mikrokopije(1)  - Meteorološki i geofizički dijagrami |
| 9023 00 | Instrumenti, aparati i modeli namijenjeni za svrhe demonstriranja (npr.: za obrazovanje ili izložbe), koji su nepodesni za druge upotrebe: |
| ex 9023 00 80 | - Ostalo:  - Geografske i reljefne karte od značaja u naučnim poljima poput geologije, zoologije, botanike, mineralogije, paleontologije, arheologije, etnologije, meteorologije, klimatologije i geofizike |

B. **Vizuelni i audio materijali obrazovnog, naučnog ili kulturnog karaktera**

Predmeti navedeni u Prilogu 2 dijelu A koje su proizvele Ujedinjene Nacije ili jedna od njihovih specijalizovanih agencija.

**PRILOG 2**

A. **Vizuelni i audio materijali obrazovnog, naučnog ili kulturnog karaktera**

|  |  |  |
| --- | --- | --- |
| Oznaka KN | Naziv | Ustanova ili organizacije korisnici |
| 3704 00 | Fotografske ploče, filmovi, hartija, karton i tekstil, osvijetljeni ali nerazvijeni: | Sve organizacije (uključujući radijske i televizijske organizacije), ustanove ili udruženja koje imaju odobrenje nadležnih tijela za uvoz te robe bez plaćanja carina |
| ex 3704 00 10 | - Ploče i filmovi:  - Kinematografski filmovi, pozitivi obrazovnog, naučnog ili kulturnog karaktera |
| ex 3705 | Fotografske ploče i filmovi, osvijetljeni i razvijeni, osim kinematografskih filmova:  - obrazovnog, naučnog ili kulturnog karaktera |
| 3706 | Kinematografski filmovi, osvijetljeni i razvijeni, sa snimljenim ili bez snimljenog zvučnog zapisa ili samo sa snimljenim zvučnim zapisom: |
| 3706 10 | - Širine 35 mm ili veće:  - - Ostali: |
| ex 3706 10 99 | - - - Ostali pozitivi:  - Filmski žurnali (sa ili bez zvučnog zapisa) koji opisuju tekuće vijesti u trenutku uvoza, uvezeni do najviše dva primjerka za svaku temu u svrhe kopiranja  - Arhivski filmski materijal (sa zvučnim zapisom ili bez njega) predviđen za upotrebu sa filmskim žurnalima  - Rekreativni filmovi posebno prilagođeni djeci i mladima  - Ostali filmovi obrazovnog, naučnog ili kulturnog karaktera |
| 3706 90 | - Ostalo:  - - Ostalo:  - - - Ostali pozitivi: |
| ex 3706 90 51  ex 3706 90 91  ex 3706 90 99 | - Filmski žurnali (sa ili bez zvučnog zapisa) koji opisuju tekuće vijesti u trenutku uvoza, uvezeni do najviše dva primjerka za svaku temu u svrhe kopiranja  - Arhivski filmski materijal (sa zvučnim zapisom ili bez njega) predviđen za upotrebu s filmskim žurnalima  - Rekreativni filmovi posebno prilagođeni djeci i mladima  - Ostali filmovi obrazovnog, naučnog ili kulturnog karaktera |
| 4911 | Ostali štampani materijal, uključujući štampane slike i fotografije:  - Ostalo: |
| ex 4911 99 00 | - - Ostalo:  - Mikrokartice ili drugi mediji za skladištenje informacija koji se koriste u kompjuterizovanim informacionim i dokumentarnim službama obrazovnog, naučnog ili kulturnog karaktera  - Panoi namijenjeni isključivo za demonstraciju i obrazovanje |
| ex 8523 | Diskovi, trake, poluprovodnički uređaji za čuvanje podataka, "pametne" kartice i ostale podloge za snimanje zvuka ili drugih fenomena, bez obzira da li su snimljeni ili ne, uključujući matrice i galvanske otiske za proizvodnju diskova, osim proizvoda iz glave 37:  - Obrazovnog, naučnog ili kulturnog karaktera |
| ex 9023 00 | Instrumenti, aparati i modeli namijenjeni za svrhe demonstriranja (npr.:, za obrazovanje ili izložbe), koji su nepodesni za druge upotrebe:  - Uzorci, modeli i panoi obrazovnog, naučnog ili kulturnog karaktera, namijenjeni isključivo za svrhe demonstriranja i obrazovanje  - Modeli ili prikazi apstraktnih koncepata poput molekulskih struktura ili matematičkih formula |
| Razno | Hologrami za laserske projekcije  Multimedijski kompleti  Materijali za programiranu nastavu, uključujući materijale u obliku kompleta s odgovarajućim odštampanim materijalom |

B. **Kolekcionarski predmeti i umjetnine obrazovnog, naučnog ili kulturnog karaktera**

|  |  |  |
| --- | --- | --- |
| Oznaka KN | Naziv | Ustanova ili organizacije korisnici |
| Razno | Kolekcionarski predmeti i umjetnine koji nisu namijenjeni za prodaju | Galerije, muzeji i druge institucije koje imaju odobrenje nadležnih tijela za uvoz robe bez plaćanja carina |

**PRILOG 3**

|  |  |
| --- | --- |
| Oznaka KN | Naziv |
| 4911 | Ostali štampani materijali, uključujući štampane slike i fotografije: |
| 4911 10 | - Trgovački reklamni materijal, trgovački katalozi i slično: |
| ex 4911 10 90 | - - Ostalo:  - Reljefni za slijepe i slabovide  - Ostalo: |
| ex 4911 91 00 | - - Slike, gravure i fotografije  - Reljefni za slijepe i slabovide |
| ex 4911 99 00 | - - Ostalo  - Reljefni za slijepe i slabovide |

**PRILOG 4**

|  |  |
| --- | --- |
| Oznaka KN | Naziv |
| 4802 | Nepremazana hartija i karton, koji se upotrebljavaju za pisanje, štampanje ili ostale grafičke svrhe, uključujući neprobušenu hartiju i karton za bušene kartice i trake u rolnama ili pravougaonim (uključujući četvrtastim) listovima, bilo koje veličine, osim hartije iz tar. broja 4801 ili 4803; ručno izrađena hartija i karton:  - Ostala hartija i karton, bez udjela vlakana dobijenih mehaničkim ili hemijsko-mehaničkim postupkom ili s težinskim udjelom tih vlakana ne većim od 10%, u ukupnom sadržaju vlakana: |
| ex 4802 55 | - - mase od 40 g/m2 do 150 g/m2, u rolnama  - Brajevo pismo |
| ex 4802 56 | - - Mase 40 g/m2 do 150 g/m2, u listovima s jednom stranom do 435 mm i drugom do 297 mm u nepresavijenom stanju  - Brajevo pismo |
| ex 4802 57 00 | - - Ostala, mase 40 g/m2 do 150 g/m2  - Brajevo pismo |
| ex 4802 58 | - - Mase preko 150 g/m2  - Brajevo pismo  - Ostala hartija i karton čiji težinski udio vlakana nije veći od 10% u ukupnom sadržaju vlakana dobijenih mehaničkim ili hemijsko-mehaničkim procesom: |
| ex 4802 61 | - - U rolnama |
| ex 4802 61 80 | - - - Ostalo  - Brajevo pismo |
| ex 4802 62 00 | - - U listovima sa jednom stranom do 435 mm a drugom stranom do 297 mm, u nepresavijenom stanju  - Brajevo pismo |
| ex 4802 69 00 | - - Ostalo  - Brajevo pismo |
| 4805 | Ostala nepremazana hartija i karton, u rolnama ili listovima, dalje neobrađivana, osim kao što je navedeno u Napomeni 3, uz ovu Glavu:  - Ostalo: |
| ex 4805 91 00 | - - Mase 150 g/m2 ili manje  - Brajevo pismo |
| ex 4805 92 00 | - - Mase veće od 150 g/m2 ali manje od 225 g/m2  - Brajevo pismo |
| 4805 93 | - - Mase 225 g/m2 ili veće: |
| ex 4805 93 80 | - - - Ostalo:  - Brajevo pismo |
| 4823 | Ostala hartija, karton, celulozna vata i listovi i trake od celuloznih vlakana, sječeni u određene veličine ili oblike; ostali proizvodi od hartijine mase, hartije, kartona, celulozne vate ili listova ili traka od celuloznih vlakana:  - Ostala hartija i karton, koji se koristi za pisanje, štampanje ili u ostale grafičke svrhe: |
| 4823 90 | - Ostalo: |
| ex 4823 90 40 | - - Hartija i karton, koji se koristi za pisanje, štampanje ili u ostale grafičke svrhe:  - Brajevo pismo |
| ex 6602 00 00 | Štapovi, štapovi-stolice, bičevi, korbači i sl.:  - Bijeli štapovi za slijepe i slabovide |
| ex 8469 | Mašine za pisanje i mašine za obradu teksta:  - Prilagođeni za upotrebu od strane slijepih i slabovidih |
| ex 8471 | Mašine za automatsku obradu podataka i njihove jedinice; magnetni ili optički čitači, mašine za prepisivanje podataka na nosioce podataka u kodiranom obliku i mašine za obradu takvih podataka, nepomenute ili neobuhvaćene na drugom mjestu:  - Oprema za mehaničku proizvodnju Brajevog pisma i snimljeni materijali za slijepe |
| ex 8519 | Aparati za snimanje ili reprodukciju zvuka:  - Gramofoni i kasetofoni posebno namijenjeni ili prilagođeni za slijepe i slabovide |
| ex 8523 | Diskovi, trake, poluprovodnički uređaji za čuvanje podataka, "pametne" kartice i ostale podloge za snimanje zvuka ili drugih fenomena, bez obzira da li su snimljeni ili ne, uključujući matrice i galvanske otiske za proizvodnju diskova, osim proizvoda iz Glave 37:  - Zvučne knjige  - Magnetne trake i kasete za izradu knjiga u Brajevom pismu i zvučnih knjiga |
| 9013 | Uređaji sa tečnim kristalima koji ne predstavljaju proizvode specifičnije opisane u drugim tarifnim brojevima; laseri, osim laserskih dioda; ostali optički uređaji i instrumenti, nepomenuti niti obuhvaćeni na drugom mjestu u ovoj glavi: |
| ex 9013 80 | - Ostali uređaji, aparati i instrumenti:  - Televizijski povećivači za slijepe i slabovide osobe |
| 9021 | Ortopedske sprave, uključujući štake, hirurške pojaseve i potpasače (utege); šine i druge sprave za prelome; vještački djelovi tijela; aparati za poboljšanje sluha i drugi aparati koji se nose ili ugrađuju u tijelo da bi nadoknadili nedostatak ili invalidnost: |
| 9021 90 | - Ostali: |
| ex 9021 90 90 | - - Ostali  - Elektronički aparati za orijentaciju i otkrivanje prepreka za slijepe i slabovide osobe  - Televizijski povećivači za slijepe i slabovide osobe  - Elektroničke mašine za čitanje za slijepe i slabovide osobe |
| 9023 00 | Instrumenti, aparati i modeli namijenjeni za svrhe demonstriranja (npr.: za obrazovanje ili izložbe), koji su nepodesni za druge upotrebe: |
| ex 9023 00 80 | - Ostali:  - Nastavna pomagala i aparati posebno namijenjeni za upotrebu slijepih i slabovidih osoba |
| ex 9102 | Ručni, džepni i drugi lični časovnici, uključujući i štoperice istog tipa, osim onih iz tar. broja 9101:  - Brajevi satovi s kućištima koja nisu od plemenitih metala |
| 9504 | Video igre-konzole i mašine, proizvodi za vašarske, stone ili društvene igre, uključujući flipere, bilijar, specijalne stolove za kasino igre i opremu za automatske kuglane: |
| 9504 90 | - Ostalo: |
| ex 9504 90 90 | - - Ostali:  - Stone igre i dodaci posebno prilagođeni za upotrebu slijepih i slabovidih osoba |
| Razno | Svi drugi predmeti posebno namijenjeni za obrazovni, naučni ili kulturni boljitak slijepih i slabovidih osoba |

**PRILOG 5**

|  |  |
| --- | --- |
| Oznaka KN | Naziv |
| 2845 90 | Helijum-3 |
| 2845 90 | (Kiseonik-18) Voda |
| 2901 29 | 3- Metilpent-1-еn |
| 2901 29 | 4- Metilpent-1-еn |
| 2901 29 | 2- Metilpent-1-еn |
| 2901 29 | 3- Metilpent-1-еn |
| 2901 29 | 4- Metilpent-1-еn |
| 2902 19 | P-Menta-1(7), 2-dien beta-Felandren |
| 2903 69 | 4,4’-Dibromobifenil |
| 2904 10 | Etil metalsulfonat |
| 2923 90 | Dekametonijum bromid (INN) |
| 2926 90 | 1-Naftonitril |
| 2926 90 | 2- Naftonitril |
| 2936 21 | Retinil acetat |
| 3507 90 | Fosfoglutomufaza |
| 3204 | Orkoasid Sulfurhodamin G |

1. (1) Međutim, izuzeće se ne primjenjuje na predmete u kojima oglasi pokrivaju više od 25 % površine. U slučaju publikacija i plakata za promociju turizma, ovaj se procenat primjenjuje samo na privatno komercijalno oglašavanje. [↑](#footnote-ref-2)